b'\n_START_ARTICLE_\nStasys Navickas (1889)\n_START_PARAGRAPH_\nStasys Navickas (1889 m. rugs\xc4\x97jo 14 d. Virbalyje, Vilkavi\xc5\xa1kio apskr. \xe2\x80\x93 1962 m. rugs\xc4\x97jo 21 d. Klyvlende, JAV) \xe2\x80\x93 vargonininkas, chorvedys, kapelmeisteris, kompozitorius.\n_START_SECTION_\nBiografija\n_START_PARAGRAPH_\nVirbalyje lank\xc4\x97 prad\xc5\xbeios mokykl\xc4\x85. 1908 m. baig\xc4\x99s Juozo Naujalio vargoninink\xc5\xb3 kursus, kur\xc4\xaf laik\xc4\x85 vargonininkavo Vilniaus gubernijoje (Derevno miestelyje), o 1911 m. pateko \xc4\xaf carin\xc4\x97s Rusijos kariuomen\xc4\x99. Tarnavo muzikant\xc5\xb3 pulke Peterburge, grojo pu\xc4\x8diam\xc5\xb3j\xc5\xb3 ir simfoniniame orkestruose (diriguojant A. Glazunovui), koncertavo Peterburge, Rygoje, Minske ir kitur. Gerai susipa\xc5\xbeino su pu\xc4\x8diamaisiais instrumentais, k\xc5\xabrini\xc5\xb3 jiems orkestruote ir instrumentuote. Dalyvavo Pirmajame pasauliniame kare._NEWLINE_Gr\xc4\xaf\xc5\xbe\xc4\x99s \xc4\xaf Lietuv\xc4\x85, 1921 m. Kauno muzikos mokykloje baig\xc4\x97 kapelmeisterio klas\xc4\x99, buvo mobilizuotas ir paskirtas Kauno komendant\xc5\xabros kapelmeisteriu. V\xc4\x97liau tarnavo laisvai samdomu kapelmeisteriu 12-ajame p\xc4\x97stinink\xc5\xb3 pulke, kuris, persik\xc4\x97l\xc4\x99s i\xc5\xa1 Veiveri\xc5\xb3, 1922 m. apsistojo Alytuje. Buvo Alytaus gimnazijos muzikos mokytojas, moksleivi\xc5\xb3 ir suaugusi\xc5\xb3j\xc5\xb3 chor\xc5\xb3 vadovas, organizavo pu\xc4\x8diam\xc5\xb3j\xc5\xb3 orkestrus, \xc4\xafsteig\xc4\x97 muzikos mokytoj\xc5\xb3 kursus, organizavo dain\xc5\xb3 \xc5\xa1ventes ir joms dirigavo. Jo vadovaujami gimnazijos moksleiviai 1928 m. pastat\xc4\x97 Miko Petrausko operet\xc4\x99 \xe2\x80\x9eApvesdinkite ir mane\xe2\x80\x9c._NEWLINE_1930 m. Klaip\xc4\x97dos muzikos mokykloje buvo i\xc5\xa1laik\xc4\x99s reikiamus egzaminus ir \xc4\xafgij\xc4\x99s muzikos mokytojo cenz\xc4\x85. 1937 m. dirigavo Alytaus miesto dain\xc5\xb3 \xc5\xa1vent\xc4\x97s jungtiniam chorui, o 1939 m. dain\xc5\xb3 \xc5\xa1vent\xc4\x97s Alytuje pamaldose giedojo jo diriguojamas choras. Buvo \xc5\xbeymiausias to meto Dz\xc5\xabkijos kra\xc5\xa1to muzikos veik\xc4\x97jas. 1944 m. pasitrauk\xc4\x99s \xc4\xaf Vokietij\xc4\x85, kur\xc4\xaf laik\xc4\x85 vadovavo Rothenburgo Tauberio chorui, sureng\xc4\x97 koncert\xc5\xb3. 1949 m. atvyko \xc4\xaf JAV ir apsigyveno Klyvlende.\n_START_SECTION_\nK\xc5\xabryba\n_START_PARAGRAPH_\nS. Navickas \xc5\xbeinomas ir kaip kompozitorius. Suk\xc5\xabr\xc4\x97 14 k\xc5\xabrini\xc5\xb3 pu\xc4\x8diam\xc5\xb3j\xc5\xb3 orkestrui, 9 fortepijonui, harmonizavo apie 20 lietuvi\xc5\xb3 liaudies dain\xc5\xb3, para\xc5\xa1\xc4\x97 k\xc5\xabrini\xc5\xb3 chorams, duetams ir solistams, 11 religini\xc5\xb3 k\xc5\xabrini\xc5\xb3, kantat\xc4\x85 apie Stepon\xc4\x85 Dari\xc5\xb3 ir Stas\xc4\xaf Gir\xc4\x97n\xc4\x85 \xe2\x80\x9eArgi ne j\xc5\xabs per plat\xc5\xb3j\xc4\xaf Atlant\xc4\x85\xe2\x80\x9c (J. Pauk\xc5\xa1telio tekstas), operet\xc4\x99 \xe2\x80\x9eKaralait\xc4\x97\xe2\x80\x9c, harmonizavo J. Schweitzerio \xe2\x80\x9eSancta Maria\xe2\x80\x9c ir E. Bronerio \xe2\x80\x9eLauda Sion\xe2\x80\x9c, ra\xc5\xa1\xc4\x97 \xe2\x80\x9eMuzikos baruose\xe2\x80\x9c ir kitur. Jo s\xc5\xabnus Tadas Navickas, kompozitorius ir farmacininkas, para\xc5\xa1\xc4\x97 studij\xc4\x85 apie savo t\xc4\x97v\xc4\x85 \xe2\x80\x9eMuzikas Stasys Navickas\xe2\x80\x9c (1992 m.).'